חוק ההוצאה לפועל (תיקון מס' 48 - הוראת שעה), התשע"ו-2015
הצעת חוק ממשלתית, הכנסת ה-20
פורסם: ספר החוקים, חוברת 2506, עמ' 10, 2015-11-05T00:00:00+02:00
חוק ההוצאה לפועל (תיקון מס' 48 – הוראת שעה), התשע"ו–2015, קובע שניתן לקיים דיון בפני רשם ההוצאה לפועל בדרך של היוועדות חזותית, בשלושה סוגי הליכים שהחוק קובע להם סד זמנים: (1) חקירות יכולת, שאי קיומן תוך פרק זמן מסוים עלול לגרום להטלת סנקציות על החייב; (2) דיונים בצו הבאה, שהחייב נדרש להיות מובא בפני הרשם בתוך 24 שעות לאחר מעצרו; (3) ודיונים בצו מאסר של חייבי מזונות, שגם בהם החייב נדרש להיות מובא בפני הרשם בתוך 24 שעות לאחר מאסרו.
התנאי בסיסי לקיום הדיון בהיוועדות חזותית יהיה שחייב הסכים לכך בכתב, ושהרשם שוכנע שהחייב מבין את משמעות הסכמתו. תנאי נוסף הוא שהמערכת תאפשר לחייב לראות לא רק את הרשם עצמו אלא גם את מה שנעשה באולם רשם ההוצאה לפועל, ושהרשם יוכל לראות את החייב וסביבתו. כמו כן, ההסדר נקבע כהוראת שעה לשנתיים.